แรงซื้อกลุ่มสื่อสารดัน SET ปิดบวก 4 จุด แนะจับตาประธาน “เฟด” คนใหม่
SET ปิดบวก 4 จุด รับแรงซื้อกลุ่มสื่อสารและแนะจับตาประธานเฟดคนใหม่ พรุ่งนี้คาดตลาดฯแกว่งแคบหลังยืนเหนือ 1,650 ไม่อยู่ ให้แนวรับ 1,640-1,635 แนวต้าน 1,658 จุด
22 พ.ย. 2564

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยวันนี้ปรับตัวขึ้นได้ดีกว่าคาด แม้กลุ่มพลังงานคอยถ่วงจากราคาน้ำมันปรับฐาน แต่ได้หุ้นกลุ่มสื่อสารเข้ามาช่วยหนุน และยังมีหุ้นกลุ่มอื่น ๆ บวกได้บ้าง ตลาดโดยรวมจึงอยู่ในทิศทางที่ดีพอควร ระหว่างเทรดดัชนีฯสามารถแกว่งตัวมาเหนือ 1,650 จุดได้
ด้านตลาดหุ้นในภูมิภาคเอเชียวันนี้แกว่งไซด์เวย์ทั้งในแดนบวก-ลบในกรอบแคบ ขณะที่ตลาดในยุโรปเทรดบ่ายนี้บวกได้เล็กน้อยหลังจากวันศุกร์ลงแรงจากความกังวลการแพร่ระบาดโควิด-19 รอบใหม่ อย่างไรก็ดียังต้องติดตามประธานธนาคารกลางสหรัฐฯ (เฟด) คนใหม่ และตัวเลขเศรษฐกิจของประเทศสำคัญ อย่าง PMI เบื้องต้นภาคการผลิตและภาคบริการของหลายประเทศที่จะทยอยออกมา
สำหรับแนวโน้มการลงทุนในวันพรุ่งนี้ (23 พ.ย.) นายวีระวัฒน์ กล่าวว่า ตลาดฯคงแกว่งแคบหลังยังยืนเหนือ 1,650 จุดไม่ได้ พร้อมให้แนวรับ 1,640-1,635 จุด ส่วนแนวต้าน 1,658 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ 
TRUE มูลค่าการซื้อขาย 11,361.52 ล้านบาท ปิดที่ 4.76 บาท เพิ่มขึ้น 0.44 บาท
ADVANC มูลค่าการซื้อขาย 7,244.28 ล้านบาท ปิดที่ 209.00 บาท เพิ่มขึ้น 13.00 บาท
DTAC มูลค่าการซื้อขาย 4,054.15 ล้านบาท ปิดที่ 45.00 บาท เพิ่มขึ้น 3.75 บาท
PTT มูลค่าการซื้อขาย 3,486.63 ล้านบาท ปิดที่ 37.25 บาท ลดลง 0.50 บาท
CPALL มูลค่าการซื้อขาย 2,065.56 ล้านบาท ปิดที่ 64.25 บาท ลดลง 0.75 บาท